“Kaasi met dagiti nagannakda no kasta.”
“Basol met la dagiti annakda ta dida pinaisuro. Napatpateg pay ti computer games wenno biliar ngem iti panagbasada. Diak met ngatan pakabasolan ta namin-adun a kinasaritak ida agraman dagiti nagannakda. Inkarida ti pannakitinnulongda ngem awan met nakitak a tignayda. Baybay-anda met dagiti annakda!”
“Adu la ketdi ti makagura kenka, Lakay.”
“Awan maaramidak, Baket. Isuda ti nangaramid iti gradoda. Nasakit met iti biangko, Baket, ta kasla ketdin awan ti serserbik a nangisuro kadakuada iti dayta a kinaaduda a nabagsak. A kasla ketdin awan ti naisurok kadakuada! A dagmelak la unayen! Ngem ania ngarud?”
“Kasanon no umaydaka kapatang dagiti nagannakda tapno ipasam ida?”
“Ket ibagak, a, nga awan ti maaramidak ta isu met ti rimmuar iti computationko.”
“Ket no mismo a ti prinsipalyo ti makisarita kenka tapno ipasam ida? Nga ikkam latta idan iti special projectda. Wenno pagidonarem ida kadagiti ramit a masapul iti laboratory?”
“Agpapan pay, Baket. Diak kayat ti agbalin a biktima iti bukodko a pluma.” Ti kaipabpablaak a saritak ti kayatko a sawen. Linaon daytoy ti anomalia ti maysa a maestra. Agpa-special project kadagiti binagsakna. Ti project? Kaserola, martilio, ragadi, timba wenno ania la ditan a masapul kano iti TLE room. Ngem kinaagpaysuananna, yawidna met dagitoy iti balayda. No adda met INC, pagbayadenna lattan daytoy ket presto, addan pasang-awa a gradona.
“Madanaganak, Lakay.”
“Dika agdanag, Baket. Husto la ketdi ti ar-aramidem, awanto ti mangdangran kenka.”
HUSTO ti kinuna ni baket. Kinapatangnak ti prinsipal nga ipasak kano lattan dagiti imbagsakko. Dagus a nagkubuar ti unegko kadayta a kinunana ngem nagteppelak. Ania a klase ti mangidaulo daytoy? Isu ngata a nababa itan ti pagkitkitaan dagiti umili iti daytoy a pagadalan ta nagramaramen ti kinarugit ti sistema a maipatpatungpal.
“Ladingitek, Ma’am, ngem diak mapatgan ti kiddawyo!” lepleplepak ti panagkubuar ti darak.
“Paayennak kadi manen?” inkusilapna a limmawaan pay dagiti abut ti agongna. Diak ngamin pinatgan ti kiddawna iti grade ni Kathy.
“No kasta ti mapasamak, Ma’am,” kinunak, “ad-adda a bumaba ti rating ti pagadalantayo. Ammok a saan a palimed kadakayo daytoy. Akuentayo man wenno saan, adun ti pakasaritaan ti pagadalan a di koma rumbeng. Agramramaramen ti damag nga uray di agbalin nga ubing ket makapasa latta basta la ketdi agidonar wenno agbayad. Nakababain dayta, Ma’am!”
“Saosao la dayta dagiti awan maaramidna.”
“Ma’am, awan ti asuk no awan ti naparnuay nga apuy.”
“Nalalaingka kadi ngem siak?”
“Ibagbagak laeng ti makitkitak a parikut, Ma’am. Napateg metten kaniak daytoy pagadalantayo nupay nakiddit ti masakdo a mangsupusop iti biag. Ta pasetnakon daytoy, mayatak man wenno saan. Nasursurokon nga ipateg ket masaksaktannak met no kasta nga adda mangmangngegko a pakasarsaritaantayo.”
‘Saan a ti la taltalanggutangem, Sir Matias!”
“Ditay’ koman agimbubulsek, Ma’am.”
“Patgannak wenno saan?”
“Nasaokon, Ma’am.
Ladingitek.”
“Dimo ammo ti makibagay!” intebbagna. “Nagbassit la a dawdawatek, dimo pay maited! Laglagipem, adda met la kaniak ti maudi a pangngeddeng!”
Sabalin ti panagkitak kenkuana. Kasla ‘tay nakangirsi a buaya.
NAGBUREK ti darak a nakakita iti programa kadayta nga aldaw. Nakastrek iti top 10 ni Kathy. Ken nairaman kadagiti agturpos dagiti binagsakko. Apayen? Linukatak dayta kadagiti kakaduak.
“Kaemem lattan ‘ta ngiwatmo, Sir Matias,” manglalais ti isem ni Ma’am Doriaval a nagkuna. “Dimo makita dagita?” intudona dagiti ginalon a pinta iti suli. Adda pay uppat a supot ti semento ken dua pedaso a plywood.
“Ngem nalawag ti adda iti memo, Ma’am,” kinunak. “Students having a grade of below 85 in any subject shall not be included in the honor roll. Agpayso a pribado ‘toy pagadalantayo ket mabalinna nga i-modify ti rule. Ngem naibagan dayta iti meeting ti PTCA. A mangrugi iti first grading dagiti higher years,” dagiti 3rd year ken 4th year ti kayatko a sawen, ‘maipakaten ti nasao a pagalagadan. Sa ita?”
“Nabaliwan dayta, Sir,” inngirsi ni Ma’am Bella, ti adviser ni Kathy.
“Wen, ammok, Ma’am! Napagtitinonganyo, without prior notice to the parents, a maipakat laengen dayta iti third ken final grading.” Didak nadakdakamat idi iti mitingda a nangbaliw iti pagannurotan. “Ngem apay ken ni Kathy?
“Ania ti mapaspasamak ditoy?” diak napakpakadaan ti iseserrek ti prinsipalmi.
Imbaga da Ma’am Bella ken Ma’am Doriaval ti amin. Nagsammaked ti prinsipal iti lamisaan ni Ma’am Doriaval ket makaipas dagiti matana a naiturong kaniak. Ngem kuidaw nga ipakitak a mabutengak!
“Ammom, Sir Matias, napagsasaritaanmi idi kalman a yimplimentar laengen ti nasao a memo iti final grading. Private schools can always modify the rules, ammom dayta!”
“Ngem diyo in-meeting, Ma’am!”
“Saanen a masapul. Kas koma iti grading systemtayo. We didn’t adopt zero equals zero grading system.”
“Nalawagen ti amin, Ma’am!” intebbagko. “Kayatyo laeng a makastrek ni Kathy iti honor roll!”
“Tantanangem ti agsao,” imbullad met ni Ma’am Bella.
“Ken apay a nairaman kadagiti agturpos dagiti nabagsak iti subjectko.’ Agsibon ti darak. Naikkaten a naminpinsan ti panagdayawko.
“Nasaok kenka idin,” inngirsi ti prinsipal, “that the final decision lies on my hand!”
“No kasta, awan ngarud serserbimi a subject teacher! Dimo pay la ngarud iggaman amin a subject!” agpagungganakon.
Sineniasandak da Sir Johmar ken Ma’am Cardenas a sumardengakon ta adun ti agmamarammang nga estudiantemi. Isuda ti nakaammuak iti maipapan iti program ta intextda. Isu a rimmautak a dina oras.
Simpakada, rimmuarak iti office. Nagdiretsoak iti computer room. Nagaramidak iti resignation letter. Nagtarusak a dagus iti officemi apaman a nalpasko. Adda pay laeng dita ti prinsipal. Inyawatko kenkuana ti surat . Linibbianna laeng ti surat apaman a nabasana. Inyawisna ti ipapanko iti opisinana. Sinurotko ngem diak nagtugaw uray imbilinna.
“Asino ti butbutngem?” inkusilapna manen. “You are still young in this profession. You need to cooperate sometimes.”
Uray ania ti sasawem, inngayemngem ti unegko, dikan a patpatien!
“Saan a siak ti kalkalabanem! Adu pay ti rumbeng a maammuam. Saanka a kasla kalkalaingan! Kitaem ti pagluglugaram!”
Kasla kayatko a dissuan ngem nagteppelak. Maisupadi la unay ti lablabidenna iti naadalko iti uneg ti unibersidad!
Nakapagdesisionakon. Diak pirmaan ti promotional report. Inton bigat met laeng, agpakabiseraak tapno mapanko ireport ti mapaspasamak iti NQHS. Kitaek man no asino ti dina ammo ti pagluglugaranna!
Rimmuarakon ta diak kayaten a denggen ti sawenna pay. Idi kitaek ti sarming, nakataptapoken! Adda payen rikkina!
(Gibusna)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn knc_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn sun_Latn